**Florence Bascom** (14 de xullo de 1862 – 18 de xuño de 1945) foi unha xeóloga estadounidense, a segunda muller en obter o doutoramento (Ph.D) en xeoloxía nos Estados Unidos e a primeira contratada polo United States Geological Survey. Foi coñecida por facer descubrimentos innovadores no seu campo. Precedeu á seguinte xeración de notables mulleres xeólogas.

Infancia e educación
--------------------

Naceu en Williamstown, Massachusetts o 14 d xullo de 1862. O seu pai era John Bascom, profesor do Williams College e posterior presidente da Universidade de Wisconsin-Madison. A súa nai, Emma Curtiss Bascom, foi unha activista dos dereitos da muller implicada no movemento sufraxista. Os seus pais eran firmes defensores dos dereitos da muller e animaban as mulleres a cursar unha educación superior.

Florence Bascom graduouse en humanidades (B.A.) e en letras (B.Litt.) en 1882, e despois en ciencias en 1884 na Universidade de Wisconsin, e permaneceu alí para obter o seu máster de ciencias (M.S.) en 1887. Durante ese tempo as mulleres tiñan un acceso limitado a recursos educativos como a biblioteca e o ximnasio, e mesmo ás aulas se había nelas homes. Os seus profesores na Universidade de Wisconsin, Charles Van Hise e Roland Irving, formaban parte da USGS. Bascom recibiu o título de doutoramento (Ph.D.) na Universidade Johns Hopkins. Cando estaba estudando na Johns Hopkins obrigábana a sentar detrás dunha pantalla para non perturbar aos homes.

Aínda que foi a segunda muller que obtivo un doutoramento (Ph.D) en xeoloxía, foi a primeira muller xeóloga que presentou un artigo científico ante o Geological Survey of Washington, en 1901. Tamén foi a primeira muller elixida para o Consello do Geological Survey of America (en 1924; non se volveu a elixir outra muller ata 1945). Empezou a súa carreira de ensinanza en 1884 no instituto da Escola Hampton de Negros e Indios Americanos (actualmente coñecida como Universidade Hampton), e traballou alí durante un ano antes de volver á Universidade de Wisconsin para obter o seu máster. Ensinou matemáticas e ciencias no Rockford College desde 1887 a 1889 e despois na Universidade do Estado de Ohio desde 1893 a 1895.

Deixou a Universidade do Estado de Ohio para traballar no Bryn Mawr College, onde puido realizar investigacións orixinais e impartir cursos de xeoloxía de nivel máis alto. Alí fundou o Departamento de Xeoloxía e puxo en marcha un programa de graduación no que se adestraron moitas das primeiras mulleres xeólogas do século XX.

Bascom retirouse da ensinanza en 1928 pero continuou traballando para o U.S. Geological Survey ata 1936.

Traballo
--------

Bascom obtivo o posto de xeóloga asistente no U.S. Geological Survey en 1896 e foi a primeira muller nomeada para ese posto. Desde 1896 a 1908, foi editora asociada da revista *American Geologist*.

Foi ascendida ao posto de xeóloga en 1909 pola USGS e asignada á rexión do Pedemonte Medioatlántico dos Estados Unidos. Unha gran parte do seu traballo estivo centrado nas rochas cristalinas e a xeomorfoloxía desta rexión. Este traballo aínda ten influencia no século XXI. Creou os moi coñecidos folios do U.S. Geological Survey sobre Filadelfia (1909), Trenton (1909), Elkton-Wilmington (1920), Quakertown-Doylestown (1931) e Honeybrook-Phoenixville (1938).

Recibiu 4 estrelas na primeira edición do *American Men and Women of Science* (que, en realidade, daquela chamábase *American Men of Science*), un alto honor para un científico de calquera sexo.

Tamén se considera que contribuíu de forma importante á comprensión de como se formaron os montes Apalaches grazas aos seus estudos de investigación de petroloxía.

A Dra. Bascom foi profesora de xeoloxía no Bryn Mawr College durante 33 anos, onde desenvolveu o simple curso de xeoloxía que había nun curso de carreira completo, e posteriormente nun programa de graduado. Influíu e ensinou á maioría das mulleres xeólogas de finais do século XIX e inicios do XX, e deixou a súa pegada na investigación xeolóxica futura nos Estados Unidos. Os seus estudantes describíana como incisiva, rigorosa e coherente.

En 1928 Bascom retirouse da súa longa e influente carreira docente. Aínda estando retirada, continuou traballando para o USGS ata 1936.

A tese de doutoramento de Bascom tratou sobre a reidentificación de certas rochas que se pensaba que eran sedimentarias pero que en realidade demostrou que eran metamórficas formadas por metamorfismo de lavas, para o que usou avanzadas técnicas petrográficas e foi moi influente no campo da xeoloxía.

Tivo varias estudantes que acabaron sendo membros do USGS: Eleanora Bliss Knopf, Anna Jonas Stose, Louise Kingsley, Katharine Fowler-Billings, Mary Porter, Julie Gardner, e Ida Helen Ogilvie.

En 1894, Bascom foi a segunda muller elixida pola Geological Society of America. Chegou a ser conselleira en 1924 e vicepresidenta da sociedade en 1930. Foi membro do United States National Research Council e da American Geophysical Union. A Geological Society of Washington permitiulle presentar un artigo científico; e foi a primeira muller ao que se lle concedeu ese honor.

Florence Bascom morreu dunha apoplexía (hemorraxia cerebral) o 18 de xuño de 1945. Está enterrada nun cemiterio do college de Williamstown preto doutros membros da súa familia.

Nomeados en honor de Florence Bascom
------------------------------------

* Cráter Bascom no planeta Venus
* 6084 Bascom, un asteroide descuberto en 1985

Publicacións
------------

Florence Bascom publicouuns 40 artigos obre petrografía xenética, xeomorfoloxía e gravas. O seu propio relato de como foi a súa mocidade en Madison pode encontrarse na *Wisconsin Magazine of History*, marzo de 1925.

* "The Geology of the Crystalline Rocks of Cecil County" Maryland Geological Survey (1902)
* "The ancient volcanic rocks of South Mountain, Pennsylvania" Pennsylvania US Geological Survey Bulletin No. 136 (1896)
* "Water resources of the Philadelphia district" US Geological Survey Water-Supply Paper No. 106 (1904)
* "Geology and mineral resources of the Quakertown-Doylestown district, Pennsylvania and New Jersey" Edgar Theodore Wherry e George Willis Stose. US Geological Survey Bulletin No. 828 (1931)
* "Elkton-Wilmington folio, Maryland-Delaware-New Jersey-Pennsylvania" with B.L. Miller. Geologic atlas of the United States; Folio No. 211 (1920)
* American Mineralogist, Volume 31, 1946
* Bryn Mawr Alumnae Bulletin, novembro, 1945; primavera, 1965
* Science, setembro, 1945
* University of Wisconsin Department of Geology and Geophysics Alumni Newsletter, 1991
* Arnold, Lois Barber, Four Lives in Sciences, Schocken Books, 1984
* Smith, Isabel F. The Stone Lady: A Memoir of Florence Bascom, Bryn Mawr College, 1981

Notas
-----

1. ↑  Schneidermann, Jill (xullo de 1997). "A Life of Firsts: Florence Bascom" (PDF). *GSA Today*. Geological Society of America. Arquivado dende o orixinal (PDF) o 08 de agosto de 2017.
2. 1 2 3 4  Gohn, Kathleen K. (2004). "Celebrating 125 Years of the U.S. Geological Survey" (PDF). *U.S. Geological Survey Circular 1274*. p. 4. Consultado o 16 de outubro de 2012.
3. 1 2 3  Clary, Renee (2007). "Great expectations: Florence Bascom (1842–1945) and the education of early US women geologists.". *The Role of Women in the History of Geology: The Geological Society of London*. Special Publication 281: 123–135.
4. 1 2 3 4 5 6 7 8  Gates, Alexander E. (2009). *A to Z of Earth Scientists*. Facts on File. ISBN 9781438109190.
5. 1 2  "Florence Bascom, Pioneer Geologist | Science Features". *www2.usgs.gov*. Arquivado dende o orixinal o 03 de novembro de 2016. Consultado o 2016-11-01.
6. 1 2 3  Encyclopædia Britannica Online Academic Edition. "Florence Bascom". *Encyclopædia Britannica*. Encyclopædia Britannica Inc. 2012.
7. 1 2  Rosenberg, Carroll S. (1971). "BASCOM, Florence (July 14, 1862-June 18, 1945)". *Notable American Women: 1607-1950*. Cambridge: Harvard University Press. Arquivado dende o orixinal o 29 de maio de 2020. Consultado o 16 de outubro de 2012.
8. ↑  "Biographies of Women in Science". *www.eiu.edu*. Arquivado dende o orixinal o 04 de decembro de 2016. Consultado o 11 de febreiro de 2017.
9. 1 2  Eckel, Edwin B. (1982). *The Geological Society of America, life history of a learned society*. Boulder, Colo.: Geological Society of America. p. 37. ISBN 978-0813711553.
10. ↑  "Florence Bascom facts". *biography.yourdictionary.com/Florencebascom*.
11. ↑  Bascom, Florence (1924–1925). "The University in 1874-1887". *The Wisconsin Magazine of History*. Wisconsin Historical Society. pp. 300–308. Consultado o 16 de outubro de 2012.
12. ↑  "Florence Bascom Facts". *biography.yourdictionary.com*. Consultado o 2016-10-06.

Véxase tamén
------------

### Ligazóns externas

* Florence Bascom la geóloga que nos abrió el camino en Mujeres y Geología
* Florence Bascom la geóloga pionera no Blog Mujeres con ciencia
* 
* Artigo da sociedade da historia xeolóxica no que se menciona a controversia de Wissahickon

|  |  |
| --- | --- |
|  | Commons ten máis contidos multimedia sobre:  ***Florence Bascom*** |

|  |  |
| --- | --- |
| Control de autoridades | 
* Wd: Q453196
* WorldCat
* VIAF: 248809765
* BLBNB: 000486701
* CiNii: DA16938127
* EBID: ID
* FAST: 426603
* FemBio: 2150
* GND: 172581443
* ISNI: 0000 0003 6980 355X
* LCCN: no98128658
* LibraryThing: bascomflorence
* MAG: 2578652428
* NKC: mub2015876345
* NTA: 133941957
* OBP: ID
* OL: OL165483A
* Scopus: 57190624859
* SNAC: w6c54ngm
* SUDOC: 169746119
* UNZ: BascomFlorence
* WikiTree: Bascom-466

 |